তেতে উঠেছে শহর, আজ বিকেলে কালবৈশাখীর সম্ভবনা ?

নিজস্ব সংবাদদাতা: গ্রীষ্মের শুরুতেই রোদের তেজে হাঁসফাঁস করছে কলকাতা (Weather Update Kolkata)। বৃহস্পতিবার সকাল থেকেই আকাশ পরিষ্কার, সূর্যের কড়া উপস্থিতি অনুভব করেছেন শহরবাসী। সকাল ৮টা নাগাদ শহরের তাপমাত্রা ছিল প্রায় ২৯ ডিগ্রি সেলসিয়াস, আর বেলা বাড়তেই তা পৌঁছেছে ৩৩-৩৪ ডিগ্রির ঘরে।

আলিপুর আবহাওয়া দফতরের পূর্বাভাস অনুযায়ী, আজ কলকাতায় দিনভর গরম থাকবে প্রবল। তবে বিকেলের দিকে আকাশে মেঘ জমে তৈরি হতে পারে বজ্রবিদ্যুৎ সহ ঝড়বৃষ্টির পরিস্থিতি। দক্ষিণবঙ্গের একাধিক জেলায়—বিশেষত কলকাতা, হাওড়া, হুগলি, দুই ২৪ পরগনা ও পূর্ব মেদিনীপুরে—আংশিক ঝড়বৃষ্টির সম্ভাবনা রয়েছে।

আরও পড়ুন: সম্মানহানির ঘোর আশঙ্কা তিন রাশির জাতকের!

দমকা হাওয়ার গতিবেগ থাকতে পারে ঘণ্টায় ৩০–৪০ কিমি। হাওয়া অফিস জানাচ্ছে, বাতাসে আর্দ্রতার পরিমাণ ৭৫ শতাংশের বেশি থাকার ফলে ‘রিয়েল ফিল’ তাপমাত্রা ৩৮ ডিগ্রি ছাড়িয়ে যেতে পারে। ফলে ঘামে ভেজা অস্বস্তিকর গরম আরও প্রকট হয়ে উঠবে।

এই পরিস্থিতিতে চিকিৎসকেরাও সতর্কতা অবলম্বনের পরামর্শ দিচ্ছেন। দীর্ঘক্ষণ রোদে না থাকতে বলা হয়েছে। বাইরে বেরোলে ছাতা, সানগ্লাস ও পানীয় জল সঙ্গে রাখার পরামর্শ দেওয়া হয়েছে। প্রবীণ নাগরিক ও শিশুদের বাড়ির ভিতরে রাখাই নিরাপদ বলে মনে করছেন চিকিৎসকেরা।

আগামী কয়েক দিন আবহাওয়ার এমন অস্থিরতা বজায় থাকতে পারে বলে ইঙ্গিত দিয়েছে হাওয়া অফিস। যদিও আজ বিকেলের সম্ভাব্য এক পশলা বৃষ্টি সাময়িক স্বস্তি এনে দিতে পারে মহানগর ও তার আশপাশের এলাকাগুলিকে। তবে তার আগে শহরের বাতাসে ভিজবে গরমের ঘনঘটা।